Hattie Elizabeth Alexander

Hattie Elizabeth Alexander (Baltimore, 1901eko apirilaren 5a – New York, 1968ko ekainaren 24a) estatubatuar pediatra eta mikrobiologoa izan zen. Haemophilus influenzae infekzioaren aurkako lehen erremedio eraginkorrak garatzeagatik da ezaguna, baita antibiotikoen erresistentzia identifikatu eta aztertu zuen lehen zientzialarietako bat izateagatik ere.

 Bizitza 
Alexander Baltimoren (Maryland) jaio zen, eta 1923an Goucher Collegen graduatu zen. Estatu Batuetako Osasun Publikoko Zerbitzuan eta Marylandeko Osasun Publikoko Zerbitzuan lan egin zuen, eta, gero, Johns Hopkins Unibertsitateko medikuntza-fakultatean matrikulatu zen, eta 1930ean doktoratu zen.

 Ibilbide profesionala 
1932an, Columbiako Unibertsitateko Pediatria Saileko irakasle eta ikertzaile bihurtu zen, eta bertan igaro zuen bere ibilbide profesional guztia.

1940ko hamarkadaren hasieran, Alexander Haemophilus influenzae (Hib) gaitza ikertzen hasi zen. Gaixotasun hori oso hilgarria zen sasoi hartan jaioberrientzat eta haur txikientzat. 1941-1945 bitartean Henry L. Stimson gerra-idazkariaren aholkularia izan zen Gripearen Batzordean. Serumaren aurkako terapia eta sulfamidak konbinatuz, gaixotasunaren aurkako antiserum hobetu bat garatu zuen, eta teknika estandarizatuak garatu zituen diagnostikorako eta tratamendurako. Grace Leidy elkartuarekin Hib bidezko heriotza-tasa ia % 100etik % 25era jaisten lagundu zuten. Gero, Alexander eta Leidyk antibiotikoek Hib-an duten eragina aztertu zuten, eta estreptomizina oso eraginkorra zela ikusi zuten. Seroterapiaren, sulfamiden eta antibiotikoen erabilera konbinatuak Hib-aren ondoriozko hilkortasun-tasa nabarmen murriztu zuen.

Antibiotikoei buruzko ikerketan, Alexanderrek adierazi eta jakinarazi zuen antibiotikoekiko erresistenteak diren Hib anduiak agertu zirela. Zuzen ondorioztatu zuen eboluzioaren bidez positiboki hautatu ziren DNAko ausazko mutazio genetikoek eragiten zutela. Berak eta Leidyk frogatu zuten Hib baziloan eraldaketak agertu zirela, eta horrek erresistentzia eragiten zuela.

Gibeleko minbiziak jota hil zen New York hirian, 1968an.
 Sariak eta aintzatespenak 
Alexanderrek hainbat sari eta aitorpen jaso zituen bere lanagatik, tartean

 E. Mead Johnson saria (1942).
 Elizabeth Blackwell saria (1956). 
 Oscar B. Hunter Memorial saria (1962). 
 1964an American Pediatric Society-ko presidente hautatu zuten. Kargu horretarako aukeratutako lehen emakumea izan zen.
 Hil ondoren ere, Hattie Alexander omendu zuten bere zerbitzu eta lorpenengatik. Alexanderrek bi ohorezko titulu jaso zituen: bat Goucher College-tik eta bestea Wheaton College-tik.

 Erreferentziak 

 Bibliografia osagarria 

  Aydelotte, Allison (2000). Alexander, Hattie Elizabeth (1901-1968), microbiologist and pediatrician (ingelesez). vol. 1. American National Biography. p. 270–271. 

  Shearer, Benjamin F. (1996). Notable women in the life sciences : a biographical dictionary (1. publ. edición). Westport, Conn. [u.a.]: Greenwood Press. ISBN 9780313293023. OCLC 832549823. 

 Kanpo estekak 

Kategoria:Pediatrak
Kategoria:Ameriketako Estatu Batuetako mikrobiologoak
Kategoria:Baltimoredarrak
Kategoria:New Yorken hildakoak
Kategoria:1968ko heriotzak
Kategoria:1901eko jaiotzak
Kategoria:Emakume pediatrak
Kategoria:Mikrobiologoak
Kategoria:Emakume ikertzaileak
Kategoria:Emakume irakasleak
Kategoria:Emakume zientzialariak